S-599/2013

Mál þetta, sem dómtekið var 21. maí síðastliðinn, er höfðað með ákæru Ríkissaksóknara, útgefinni 13. maí 2013, á hendur X, spænskum ríkisborgara, fæddum […], „fyrir stórfellt fíkniefnalagabrot, með því að hafa föstudaginn 22. febrúar 2013 staðið að ólögmætum innflutningi á 2.724,79 g af amfetamíni ætluðu til söludreifingar hér á landi í ágóðaskyni. Fíkniefnin, sem unnt er að framleiða um 15,7 kg af amfetamíni miðað við 5,8% styrkleika, flutti ákærði til Íslands sem farþegi með flugi FI-543 frá París, falin í tveimur pakkningum í botni ferðatösku hans, en hann var handtekinn við komu til Keflavíkurflugvallar.

Telst þetta varða við 173. gr. a almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu sakarkostnaðar. Þess er krafist að framangreind fíkniefni sem lögregla lagði hald á við rannsókn málsins, verði gerð upptæk samkvæmt 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar um sölu og meðferð ávana- og fíkniefna nr. 233/2001, sbr. reglugerð nr. 848/2002.“

Verjandi ákærða krefst vægustu refsingar sem lög leyfa og að gæsluvarðhaldsvist ákærða komi til frádráttar refsivist með fullri dagatölu. Þá er krafist málsvarnarlauna úr ríkissjóði.

Um málavexti er vísað til áðurgreindrar ákæru.

Ákærði játaði brot sitt skýlaust fyrir dóminum eins og því er lýst í ákæru og verður játning hans ekki dregin í efa. Þykir sannað með játningu ákærða, sem á sér stoð í gögnum málsins, að ákærði hafi gerst sekur um þá háttsemi sem ákært er fyrir og er brot ákærða réttilega heimfært til refsiákvæða í ákæruskjali Ríkissaksóknara.

Ákærði hefur ekki áður gerst sekur um refsiverðan verknað svo kunnugt sé.

Við ákvörðun refsingar er litið til þess að ákærði hefur frá upphafi rannsóknarinnar gengist greiðlega við sakargiftum og hefur ekki áður sætt refsingu svo kunnugt sé. Enn fremur er í málinu litið til þáttar ákærða í brotinu, en rannsókn lögreglu beindist að ákærða sem svonefndu „burðardýri“ en ekki sem skipuleggjanda brotsins. Allt framangreint er virt ákærða til refsimildunar. Á hinn bóginn er litið til þess að ákærði flutti til landsins mikið magn af hættulegu fíkniefni af miklum styrkleika sem hann vissi eða mátti vita að var ætlað til sölu og dreifingar hér á landi. Samkvæmt matsgerð Rannsóknarstofu Háskóla Íslands í lyfja- og eiturefnafræði, dagsettri 8. apríl síðastliðinn, voru tvö sýni rannsökuð og var styrkur annars þeirra 62% sem samsvarar 84% af amfetamínsúlfati, en hitt sýnið 55%, sem samsvarar 75% af amfetamínsúlfati. Beindist brot ákærða þannig að mikilsverðum hagsmunum. Horfir þetta til refsiþyngingar, sbr. 1., 3. og 6. tölulið 1. mgr. 70. gr. almennra hegningarlaga nr. 19/1940.

Samkvæmt efnaskýrslu tæknideildar lögreglustjórans á höfuðborgarsvæðinu vegur amfetamínið 2.724,79 grömm. Fram er tekið í skýrslunni að efnið sé blautt og lyktsterkt. Í bréfi Rannsóknarstofu í lyfja og eiturefnafræði, dagsettu 23. apríl síðastliðinn, það er matsgerð II, kemur fram að við útreikning á því hve mikið amfetamín í neyslustyrkleika megi vinna úr efninu, sé tekið tillit til þess að efnin léttist hlutfallslega vegna uppgufunar. Verður við ákvörðun refsingar ákærða miðað við þyngd efnisins sem tilgreind er í skýrslu tæknideildar lögreglustjórans og ákæruskjali Ríkissaksóknara og verður ekki fallist á sjónarmið verjanda ákærða í þá veru að taka beri tillit til breytinga á þyngd efnisins vegna uppgufunar.

Að framangreindu virtu og með vísan til dómvenju í sambærilegum málum þykir hæfileg refsing ákærða vera fangelsi í tvö ár. Til frádráttar refsingunni komi gæsluvarðhald sem ákærði hefur sætt vegna málsins frá 23. febrúar síðastliðinn með fullri dagatölu

Með vísan til 6. mgr. 5. gr. laga nr. 65/1974 eru dæmd upptæk 2.274,79 grömm af amfetamíni.

Með vísan til 1. mgr. 218. gr. laga nr. 88/2008 um meðferð sakamála verður ákærða gert að greiða allan sakarkostnað málsins 605.297 krónur. Þar af greiði ákærði málsvarnarlaun skipaðs verjanda síns, E-kk-ef S. S-kk-ef hæstaréttarlögmanns, 447.408 krónur og aksturskostnað 11.750 krónur. Tekið hefur verið tillit til virðisaukaskatts.

J-kk-nf H-kk-nf héraðsdómari kveður upp dóm þennan.

Dómsorð:

Ákærði, X, […], sæti fangelsi í tvö ár.

Til frádráttar refsingu ákærða komi gæsluvarðhald sem ákærði hefur sætt frá 23. febrúar 2013.

Upptæk eru dæmd 2.724,79 grömm af amfetamíni.

Ákærði greiði 605.297 krónur í sakarkostnað, þar af málsvarnarlaun skipaðs verjanda síns, E-kk-ef S. S-kk-ef, hæstaréttarlögmanns, 447.408 krónur og 11.750 í aksturskostnað.

J-kk-nf H-kk-nf